[pic] | EUROOPA ÜHENDUSTE KOMISJON |

Brüssel 8.5.2006

KOM(2006) 199 lõplik

KOMISJONI ARUANNE EUROOPA PARLAMENDILE JA NÕUKOGULE

milles käsitletakse nõukogu määruse (EÜ, Euratom) nr 1287/2003 rahvamajanduse kogutulu ühtlustamise kohta turuhindades (rahvamajanduse kogutulu määrus) rakendamist

Sissejuhatus

Nõukogu 15. juuli 2003. aasta määrusega (EÜ, Euratom) nr 1287/2003 rahvamajanduse kogutulu ühtlustamise kohta turuhindades (rahvamajanduse kogutulu määrus)[1] on kehtestatud liikmesriikide rahvamajanduse kogutulu (RKT) hinnangute võrreldavuse, usaldusväärsuse ja ammendavuse kontrolli hõlbustamise ja vajadusel täiustamise kord. Rahvamajanduse kogutulu määrus võeti vastu pärast nõukogu 29. septembri 2000. aasta otsuse 2000/597/EÜ, Euratom (ühenduse omavahendite süsteemi kohta)[2] vastuvõtmist.

Rahvamajanduse kogutulu on nõukogu 25. juuni 1996. aasta määrusega (EÜ) nr 2223/96 (ühenduses kasutatava Euroopa rahvamajanduse ja regionaalse arvepidamise süsteemi kohta)[3] ettenähtud Euroopa rahvamajanduse arvepidamise süsteemi (ESA 95) rakendamisel olnud ühenduse neljanda omavahendi aluseks alates 1. jaanuarist 2002. Rahvamajanduse kogutoodangu asemel kasutatakse 2002. aastast alates rahvamajanduse kogutulu ühenduse neljanda omavahendi hindamise alusena.

Rahvamajanduse kogutulu määruse eelkäija oli nn kogutoodangu direktiiv, st nõukogu 13. veebruari 1989. aasta direktiiv 89/130/EMÜ, Euratom rahvamajanduse kogutoodangu turuhindades arvutamise ühtlustamise kohta.[4] Kogutoodangu direktiiviga kehtestati võrreldavuse, usaldusväärsuse ja ammendavuse kontrollimise ning hindamise kord rahvamajanduse kogutoodangu komitee jaoks, kus liikmesriigid ja komisjon tegid tihedat koostööd ajavahemikul 1989–2003. Saavutati hea võrreldavuse tase. Kogutulu määrus lähtub sellest korrast, kohandab seda RKT põhiste ühenduse omavahendite arvestamiseks ning asutab rahvamajanduse kogutulu komitee (RKT-komitee).

RKT-komitee esimene koosolek, mis oli ühtlasi rahvamajanduse kogutoodangu komitee viimane koosolek, toimus 5.–6. novembril 2003. Sellel koosolekul võttis RKT-komitee vastu oma töökorra vastavalt kogutulu määruse artikli 4 lõikele 3.

Käesoleva dokumendi eesmärk on teha kokkuvõte rahvamajanduse kogutoodangu määruse rakendamisest, nagu on ette nähtud määruse artikliga 7. Dokumendis esitatakse ülevaade komisjoni ja RKT-komitee saavutatust rahvamajanduse kogutoodangu ühtlustamisel ning rahvamajanduse kogutulu määruse kohaldamisest alates selle jõustumisest. 2. peatükis kirjeldatakse meetmeid, millega tagatakse rahvamajanduse kogutulu täpne määratlemine turuhindades. 3. peatükis kirjeldatakse meetmeid, millega tagatakse, et liikmesriigid edastavad komisjonile andmed rahvamajanduse kogutulu kohta ja lisateabe õigeaegselt. 4. peatükis kirjeldatakse komisjoni meetmeid nende allikate ja meetodite kontrollimiseks, mida liikmesriigid kasutavad rahvamajanduse kogutulu arvutamisel. 5. peatükis tehakse kokkuvõte rahvamajanduse kogutulu määruse rakendamisest selle jõustumisest alates.

Rahvamajanduse kogutulu turuhindades – määratlus ja arvutamine

Rahvamajanduse kogutulu määruse artiklis 1 sätestatakse, et ühenduse eelarve jaoks määratletakse rahvamajanduse kogutulu ja rahvamajanduse kogutoodangut vastavalt Euroopa rahvamajanduse ja regionaalse arvepidamise süsteemile (ESA 95). ESA 95 kohaldatakse liikmesriikides nõukogu 1996. aasta juunikuu määruse (EÜ) nr 2223/96 (Euroopa rahvamajanduse ja regionaalse arvepidamise süsteemi kohta) ehk ESA 95 määruse alusel. Esimesed andmed, mille suhtes 2003. aastal vastuvõetud rahvamajanduse kogutulu määrust 1287/2003 kohaldati, olid septembris 2003 edastatud andmed 2002. eelarveaasta kohta.

Liikmesriigid on rahvamajanduse kogutulu ja rahvamajanduse kogutoodangu arvutamisel järginud ESA 95 nõudeid ESA 95 määruse kohaselt alates 1999. aasta aprillist. Sellest ajast alates on omavahendite arvutamisel toimitud nii, et endisel ESA teisel väljaandel põhinev rahvamajanduse kogutulu tuletati ESA 95 kohaselt arvutatud rahvamajanduse kogutoodangust teatavate põhimõtteliste muudatuste abil. Need peamised põhimõttelised muudatused kajastuvad komisjoni 10. veebruari 1997. aasta otsuses 97/178/EÜ, Euratom, millega määratakse kindlaks menetlused üleminekuks Euroopa rahvamajanduse arvepidamise süsteemilt (ESA teine väljaanne) Euroopa rahvamajanduse ja regionaalse arvepidamise süsteemile (ESA 95).[5] Seega on komisjon (Eurostat) ja RKT-komitee teinud suure töö ESA 95 järgimiseks arvutuste ühtlustamisel juba enne uue rahvamajanduse kogutulu määruse jõustumist.

RKT-komitee astus kohe pärast asutamist novembris 2003 samme selleks, et rahvamajanduse kogutulu ühtlustamise käigus oleks tagatud RKT-komitee rahvamajanduse arvepidamise põhimõtete ja määratluse ühtlustamisel eelnevalt tehtud töö järjepidevus. Võeti ka meetmeid ESA 95 raames äsja tehtud põhimõtteliste muudatuste selgitamiseks ja edasiseks täpsustamiseks.

Ühe meetmena kinnitati ja ajakohastati mitmed rahvamajanduse kogutoodanguga seotud ja ka kogutulu seisukohast olulised õigusaktid. Selle tulemusena töötati välja ja võeti vastu järgmised komisjoni määrused:

- komisjoni 24. jaanuari 2005. aasta määrus (EÜ) nr 109/2005 liikmesriikide majandusterritooriumi määratluse kohta nõukogu määruse (EÜ, Euratom) nr 1287/2003 (rahvamajanduse kogutulu ühtlustamise kohta turuhindades) kohaldamisel;6

- komisjoni 26. jaanuari 2005. aasta määrus (EÜ, Euratom) nr 116/2005 mittemaksukohustuslastele ja maksukohustuslastele nende käibemaksust vabastatud tegevuse puhul käibemaksu tagasimaksmiste käsitluse kohta nõukogu määruse (EÜ, Euratom) nr 1287/2003 (rahvamajanduse kogutulu ühtlustamise kohta turuhindades) kohaldamisel);7

- komisjoni 20. oktoobri 2005. aasta määrus (EÜ) nr 1722/2005 eluasemeteenuste hindamise põhimõtete kohta, nõukogu määruse (EÜ, Euratom) nr 1287/2003 (rahvamajanduse kogutulu ühtlustamise kohta turuhindades) kohaldamisel.8

Teise meetmena võttis RKT-komitee vastu mitmed soovitused järgmiste põhimõtteliste ESA 95 küsimuste kohta, mis olid eelnevalt RKT-komitees kokku lepitud:

- põhivarasse tehtava kapitali kogumahutuse mõõtmine tarkvaraostude puhul;

- kindlustusteenuste mõõtmine;

- mitteresidentide makstavate impordimaksude küsimus (nn Rotterdami efekti mõju impordimaksudele)

- arvestuslike sotsiaalkindlustusmaksete mõõtmine;

- Ühendkuningriigi kasuks korrigeerimise küsimus.

Lisaks võttis RKT-komitee vastu järgmiste töörühmade soovitused:

- algupäraste meelelahutus-, kirjandus- ja kunstiteoste töörühm;

- üldkasutatava infrastruktuuri põhikapitali kulumi töörühm;

- välismaistest otseinvesteeringutest saadud reinvesteeritud tulu töörühm.

RKT-ANDMETE JA LISATEABE EDASTAMINE

RKT-andmete edastamine

Vastavalt rahvamajanduse kogutulu määruse artikli 2 lõigetele 1 ja 2 arvutavad liikmesriigid rahvamajanduse kogutulu korrapärase rahvamajanduse arvepidamise käigus ning edastavad komisjonile (Eurostatile) igal aastal enne 22. septembrit rahvamajanduse kogutulu koondandmed ja selle komponentide andmed. See tähendab, et omavahendite jaoks RKT andmete komisjonile edastamise tähtaeg on nihkunud 8 päeva ettepoole – kogutoodangu direktiiviga kehtestatud tähtaja kohaselt pidid liikmesriigid oma rahvamajanduse kogutoodangu andmed edastama 1. oktoobriks.

See uus tähtaeg ei ole suuremaid raskusi valmistanud. Üksnes rakendamise esimesel, 2003. aastal, kui määrus võeti vastu alles juulikuus, esitasid mõned liikmesriigid oma andmed vanal tähtajal. 2004. ja 2005. aastal esitasid kõik liikmesriigid oma RKT andmed õigel ajal.

Igal aastal on RKT-komitee juuli alguses kooskõlastanud ühise struktuuriga andmeedastustabelid (nn RKT-küsimustiku), mis teeb liikmesriikidel oma RKT-andmete edastamise lihtsamaks. Kohe pärast RKT-komitee koosolekut juulis on Eurostat kõikidele liikmesriikidele saatnud kooskõlastatud küsimustiku vormi (Exceli tabeli kujul) ning nõudnud sellele vastamist ettenähtud tähtajaks.

Küsimustikule on lisatud lisatabelid ja valemid, mis aitavad jälgida esitatud andmete kokkusobivust ning avastada ja vältida vigu. Lisatud on ka üksikasjalik küsimustiku täitmise juhend. Nimetatud meetmetest on liikmesriikidelt Eurostatile edastatavate andmete ühtlustamisel ja edasisel täiustamisel väga palju abi olnud.

RKT andemete kvaliteedi aastaaruanne

Rahvamajanduse kogutulu määruses on sätestatud ka liikmesriikide kohustus esitada Eurostatile edastatud RKT-andmete kvaliteeti käsitlev aastaaruanne (artikli 2 lõige 3). Selle aruande eesmärk on näidata komisjonile, kuidas kõnealused andmed on saadud, kirjeldada meetodites ja põhinäitajates tehtud muudatusi ning selgitada varasemates rahvamajanduse kogutoodangu hinnangutes tehtud parandusi.

Kõnealuse aruande sisu ja vorm kooskõlastati RKT-komitee 2004. aasta juulikoosolekul. Seejärel esitasid kõik liikmesriigid septembris 2004 koos oma RKT-andmetega ka kvaliteediaruande. Aruanded olid heal tasemel ja võimaldasid komisjonil saada vajalikku taustateavet liikmesriikide andmete hindamiseks.

Hoolimata kvaliteediaruande ühisest vormist ja täitmisjuhendist, erinesid liikmesriikide aruanded siiski märkimisväärselt nii pikkuse kui ka ülesehituse poolest. Seepärast töötas aastal 2005 Eurostat kokkuleppel RKT-komiteega välja veelgi täpsema juhendi kvaliteediaruande koostamiseks. 2005. aasta septembris esitatud kvaliteediaruanded olidki juba paremini võrreldavad ja kasutatavad.

Uute liikmesriikide kaasamine RKT protsessi

Uute liikmesriikide panustamine neljandasse omavahendisse algab 2004. aasta (nende Euroopa Liiduga ühinemise aasta) RKT andmetega. 2004. aasta RKT andmed tuli komisjonile esimest korda edastada septembris 2005.

Kaks uut liikmesriiki olid RKT andmete edastamisse kaasatud juba ammu enne seda. 2003. aastal esitasid need liikmesriigid 2002. aasta RKT andmed. 2004. aastal edastati 2002. aasta RKT-andmete parandused ja 2003. aasta RKT andmed koos kvaliteediaruandega.

Tänu eelnenud katsetamisele toimus 2005. aasta RKT-andmete edastamine uutes liikmesriikides sama sujuvalt kui vanades liikmesriikides.

RKT loendid

RKT-andmete kvaliteedi aastaaruannete peamine eesmärk on anda teavet olulisemate muudatuste ja paranduste kohta liikmesriikide RKT arvutustes. Seepärast tuleb liikmesriikidel kvaliteediaruandes lühidalt ja kokkuvõtlikult esitada oma metoodika, allikate ja vajadusel tulemuste hetkeseis.

Vastupidiselt sellisele lühiaruandele kirjeldatakse RKT ja selle komponentide arvutamise korra ja põhiandmete loendites (RKT loendites) üksikasjalikult RKT ja selle komponentide lõplike näitajate arvutamise meetodeid ja allikaid. Vastavalt rahvamajanduse kogutulu määruse artiklile 3 peavad liikmesriigid koostama sellised loendid ja edastama need Eurostatile. Need loendid on Eurostatile peamiseks liikmesriikide RKT-andmete võrreldavuse, usaldusväärsuse ja ammendavuse hindamise vahendiks.

Kuna rahvamajanduse kogutoodangu ja kogutulu andmete koostamise kord ja põhinäitajad ei muutu oluliselt igal aastal, vaid üksnes seoses pikemate ajavahemike järel tehtavate parandustega, ei ole RKT-loendeid vaja igal aastal uuesti koostada. RKT-komitee tegi oma 2005. aasta juulikoosolekul ettepaneku, et üldiselt peaksid riigid oma RKT-loendeid läbi vaatama ühe aasta jooksul pärast baas-RKT kontrolli või kui baas-RKT kontrolli ei rakendata, siis vähemalt iga viie aasta järel.

Praegu on olemas RKT-loendid 15 vana liikmesriigi kohta (ka EMP riikide Norra ja Islandi kohta). Need loendid on peamiselt aastatest 2001–2003 (mõni ka 2004. aastast) ning koosnevad 300–500 leheküljest. Neid kasutati Eurostati eelmise RKT-kontrolli käigus vanades liikmesriikides (vt käesoleva aruande 4. peatükki).

RKT-loendite koostamine kulgeb uutes liikmesriikides praegu ladusalt. Loendite koostamist toetatakse rahaliselt Phare programmist ja ka vanad liikmesriigid on uutele liikmesriikidele oluliselt abi andnud.

Andmete täieliku võrreldavuse tagamiseks peavad liikmesriigid koostama loendid kokkulepitud ülesehitust järgides. Selleks on Eurostat välja töötanud uue RKT-loendijuhendi, mis kinnitati RKT-komitee 2005. aasta juulikoosolekul. Juhend põhineb varasemal 1999. aasta väljaandel ja vanade liikmesriikide eelmiste loendite koostamise kogemustel.

Novembris 2005 kooskõlastas RKT-komitee ajakava, mille kohaselt peavad kõik liikmesriigid esitama uued või ajakohastatud RKT-loendid hiljemalt 31. detsembriks 2006. 2006. aasta alguses saatis komisjon liikmesriikidele meeldetuletuse, et kui liikmesriigid teevad RKT-loendite hilinenud läbivaatamise tõttu väiksemaid panused ühenduse eelarvesse, võidakse neile esitada hilinenud maksmise intressinõue vastavalt nõukogu 22. mai 2000. aasta määruse (EÜ, Euratom) nr 1150/2000 artiklile 11 millega rakendatakse ühenduste omavahendite süsteemi käsitlev otsus 2000/597/EÜ, Euratom.9

RKT arvutamise kvantitatiivse kirjelduse täiustamine: komponentide arvestustabelid, mittevaadeldud majanduse arvestustabelid

Täpsus ja ammendavus on kõrgekvaliteediliste RKT andmete põhielemendid. Nii RKT-komitee kui ka selle eelkäija, kogutoodangu komitee, üritasid parandada rahvamajanduse arvepidamise mõõtmise ning hindamise täpsust ja ammendavust.

1999. aastal moodustas RKT-komitee töörühma, mille ülesandeks on läbi vaadata peamiste teabeallikate täpsuse hindamise kõik olulised aspektid, uurida rahvamajanduse arvepidamise täpsuse hindamise teostatavust ja anda soovitusi võimalike lisanõuete kehtestamiseks RKT-andmete esitamisele neljanda omavahendi jaoks. Nimetatud töörühm töötas välja soovitused komponentide arvestustabelite koostamiseks, mille abil saab kvantitatiivselt esitada RKT-näitajate kogumise protsessi, näidates üksikuid etappe alates algandmetest kuni rahvamajanduse arvepidamise lõplike koondandmeteni.

Seejärel katsetasid nimetatud meetodit kümme liikmesriiki. Katsetamisest saadud kogemust kasutati soovituste edasiseks täpsustamiseks ja komponentide arvestustabeli koostamisjuhiste väljatöötamiseks, mille RKT-komitee oma 2005. aasta juulikoosolekul heaks kiitis. Samal koosolekul tegi Eurostat ettepaneku, et liikmesriigid peaksid koostama komponentide arvestustabeleid vähemalt igal baas-RKT kontrollimise aastal ja lisama need oma RKT-loendisse.

Eurostat on samuti asunud välja töötama mittevaadeldud majanduse arvestustabeleid ammendavuse jälgimiseks. Selliste tabelite abil on võimalik saada kvantitatiivset lisateavet RKT-andmete hindamiseks. Nimetatud meetod, mis töötati välja Phare projekti raames toonastes kandidaatriikides, on täielik, järjepidev ja praktiline raamistik rahvamajanduse arvepidamise ammendavuse ja võrreldavuse tagamiseks. Seda võib pidada täiendavaks vahendiks komponentide arvestustabelitele, sest ta täpsustab veelgi seal esitatud ammendavusega seotud kohandusi.

RKT-komitee toetas otsustavalt tabelimeetodit oma 2005. aasta juulikoosolekul. Samas on väljendatud ka muret selle meetodi juurutamisest tuleneva märkimisväärselt suurema töökoormuse üle.

Rahvamajanduse kogutulu arvutamise kord ja kontrollimine

Komisjoni ülesanded RKT kontrollimisel

Vastavalt rahvamajanduse kogutulu määruse artikli 5 lõikele 1 kontrollib komisjon liikmesriikides RKT arvutamiseks kasutatud allikaid ja meetodeid. RKT-põhiste omavahendite kontrollimisega seotud ülesannete jaotus komisjonis on kooskõlastatud Eurostati ja eelarve peadirektoraadi vahelises vastastikuse mõistmise memorandumiga (mis on 1992. aastal allkirjastatud memorandumi ajakohastatud versioon), millele kirjutasid 2004. aastal alla kumbagi talituse peadirektorid.

Rahvamajanduse kogutulu komitee (RKT-komitee) ja rahvamajanduse kogutoodangu komitee

Mõlema komitee ühisel istungil 5. ja 6. novembril 2003 võeti vastu nimetatud komiteede ühisavaldus. Arvestades asjaolu, et kõik ühenduse omavahendite arvutamiseks kasutatud rahvamajanduse kogutoodangu andmed põhinevad ESA 95 alusel koostatud rahvamajanduse arvepidamisel, kiidab kogutoodangu komitee selles avalduses heaks RKT-komitee arvamuse ESA 79 alusel koostatud kogutoodangu andmete kohta.

Liikmesriikide RKT-arvutuste kontrollimine

Aastatel 2002–2004 analüüsis Eurostat põhjalikult kõikide vanade liikmesriikide ning Norra ja Islandi statistilisi allikaid ja meetodeid. Analüüs põhines nii riikide RKT-loendite kui ka nende statistikaasutustes toimunud RKT-kontrollkäikude andmetel.

Analüüsi eesmärk oli kinnitada, et riikide rahvamajanduse arvepidamise andmed on piisavalt usaldusväärsed, võrreldavad ja ammendavad ühenduse omavahendite moodustamiseks. Samuti taheti välja selgitada, millistes liikmesriikide RKT andmeid puudutavates küsimustes peaks komisjon kohaldama reservatsioone. Nõukogu 22. mai 2000. aasta määrusega (EÜ, Euratom) nr 1150/2000, millega rakendatakse ühenduste omavahendite süsteemi käsitlev otsus 2000/597/EÜ, nähakse ette võimalus kohaldada reservatsioone liikmesriikide RKT-andmete suhtes. Vastavalt nimetatud määruse artikli 10 lõikele 8 ei võeta pärast asjaomasele eelarveaastale järgnevat nelja aastat arvesse ühtegi RKTs tehtud muudatust, välja arvatud muudatused punktides, millest komisjon või liikmesriik on teatanud kõnealuse ajavahemiku jooksul.

Liikmesriikide allikate ja meetodite analüüsi tulemusena oli Eurostatil võimalik kohaldada vanade liikmesriikide 1995.–2001. aasta RKT-andmete suhtes kehtinud üldiste reservatsioonide asemel konkreetseid reservatsioone. Kokku kohaldati 2004. ja 2005. aastal 68 erinevat reservatsiooni 14 liikmesriigi suhtes. 2005. aastal tehti viie konkreetse reservatsiooni osas tõsist tööd ja need tühistati. Liikmesriigid peavad reservatsioone põhjustanud küsimused lahendama 2006. aasta septembriks.

Kõnealused reservatsioonid on seotud RKT ja selle komponentidega ning hõlmavad aastaid 1995–2001. Oktoobris 2005 otsustas RKT-komitee 2006. aasta juulis kohaldada üldist reservatsiooni vanade liikmesriikide 2002. aasta RKT-andmete suhtes, mis vastasel korral võidaks lugeda lõplikeks 2006. aasta omavahendite alusandmeteks. Seda üldist reservatsiooni kohaldatakse kuni Eurostat analüüsib uuesti ajakohastatud RKT-loendeid, mis liikmesriigid peavad esitama enne 2006. aasta lõppu.

Uute liikmesriikide 2004. aasta (ühinemisaasta) RKT-andmed ühenduse omavahendite arvutamise jaoks on avatud kuni 2008. aastani. Eurostat kontrollib nende RKT-andmete allikaid ja meetodeid samuti 2006. aasta lõpus pärast RKT-loendite esitamist ning samamoodi kui vanade liikmesriikide puhul.

RKT-andmete iga-aastane kontroll ja ametlik arvamus nende asjakohasuse kohta omavahendite arvutamisel

Rahvamajanduse kogutulu määruse artikli 5 lõike 2 kohaselt tuleb RKT-komiteel komisjonile esitatud RKT-andmed igal aastal läbi vaadata. Seejärel esitab komisjon oma arvamuse, mis käsitleb liikmesriikide RKT andmete asjakohasust omavahendite arvutamisel.

Selleks kontrollib Eurostat igal aastal põhjalikult RKT-andmeid, mis esitatakse 22. septembriks. Viimasel kolmel aastal on võetud mitmeid meetmeid, et veelgi täiustada töökorraldust, kontrollimist ja edastatud andmete dokumentatsiooni. Pärast kontrollimist edastatakse andmed läbivaatamiseks RKT-komiteele, kes seejärel esitab oma arvamuse vanade liikmesriikide andmete asjakohasuse kohta. Pärast andmete asjakohaseks tunnistamist edastatakse nii arvamus kui ka andmed eelarve peadirektoraadile.

RKT-komitee ei ole veel pidanud esitama oma arvamust uute liikmesriikide RKT-andmete asjakohasuse kohta, sest nende riikide allikate ja meetodite loendid ei ole komiteele veel kättesaadavad.

Komisjoni kontrollikorra läbivaatamine Euroopa Kontrollikojast

Euroopa Kontrollikoda on igal aastal põhjalikult läbi vaadanud, kuidas komisjoni kontrollib liikmesriikide rahvamajanduse kogutoodangut ja kogutulu käsitlevaid andmeid. Üksikasjalik kokkuvõte kontrollikoja tegevusest, mis on seotud rahvamajanduse kogutoodangu ja kogutulu põhiste omavahenditega, on esitatud nii eelarve täitmise aastaaruannetes kui ka ettevalmistavates sektoriülevaadetes ja esialgsetes järeldustes; viimane selline kokkuvõte on 2004. finantsaasta aastaaruandes.10 Nimetatud aruandes annab kontrollikoda üldise positiivse hinnangu ning märgib, et „…komisjon on VAT ja RKT vahendid liikmesriikide andmete põhjal kõikides olulistes aspektides õigesti arvutanud, kogunud ja ühenduse arvepidamisse sisse kandnud“ (vt aastaaruande punkti 3.53).

Järeldused

Üleminek rahvamajanduse kogutoodangu direktiivi kohaldamiselt rahvamajanduse kogutulu määruse kohaldamisele laabus 2003. aastal hästi. Rahvamajanduse kogutulu määruse kohaldamiseks võeti asjakohaseid meetmeid, et rakendada ja ajakohastada õigusakte ja soovitusi. Lisaks sellele on liikmesriikide RKT-andmete edasiseks ühtlustamiseks välja töötatud uusi põhimõttelisi soovitusi ning seda protsessi jätkatakse, et vastavalt ESA 95 nõuetele hõlmata näiteks andmete kogumist ebaseadusliku tootmistegevuse kohta.

Meetmeid on võetud ka selleks, et tagada RKT andmete õigeaegne ja ühtne edastamine, täiustada ja ajakohastada RKT- ja selle komponentide andmete arvutamise meetodite ja allikate kirjeldamist ning saada parem kvantitatiivne ülevaade RKT-andmete täpsusest ja ammendavusest. Kümme uut liikmesriiki on edukalt RKT-alase tegevusega ühinenud.

Komisjoni töökorralduses on tagatud selge ülesannete jaotus RKT-andmete kontrollimisel ning selge institutsionaalne üleminek rahvamajanduse kogutoodangu komiteelt rahvamajanduse kogutulu komiteele (RKT-komitee). RKT-arvutuste läbivaatamine ja kontroll on paranenud. Sellele on kaasa aidanud suurepärane koostöö komisjoni ja liikmesriikide vahel, seda nii RKT-komitees kui ka komisjoni teabekogumisel riikide statistikaasutustes.

Lähiaastatel jätkavad komisjon ja RKT-komitee jõupingutusi, et veelgi enam kindlustada ja täiustada RKT-andmete võrreldavust, usaldusväärsust ja ammendavust. 2006. aastal püüavad vanad liikmesriigid lahendada nende 1995–2000 aastate RKT-andmete teatavate komponentide suhtes veel kehtivate reservatsioonide küsimust. Komisjon teeb reservatsioone vanade liikmesriikide 2002. aasta RKT-andmete suhtes seni, kuni lõpetatakse liikmesriikide 2006. aasta lõpuks esitatavate uute ajakohastatud andmete kontrollimine. 2006. aasta lõpuks tuleb uutel liikmesriikidel esitada ka esimene täielik meetodeid ja allikaid käsitlev dokumentatsioon. Sellele järgneb komisjoni põhjalik kontroll.

[1] ELT L 181, 19.7.2003, lk 1.

[2] EÜT L 253, 7.10.2000, lk 42.

[3] EÜT L 310, 30.11.1996, lk 1.

[4] EÜT L 49, 21.2.1989, lk 26.

[5] EÜT L 75, 15.3.1997, lk 44.

6 ELT L 21, 25.1.2005, lk 3.

7 ELT L 24, 27.1.2005, lk 6.

8 ELT L 276, 21.10.2005, lk 5.

9 EÜT L 130, 31.5.2000, lk 1. Määrust on viimati muudetud määrusega (EÜ, Euratom) nr 2028/2004 (ELT L 352, 27.11.2004, lk 1).

10 ELT C 301, 30.11.2005, lk 1.